钦定古今图书集成/明伦汇编/氏族典/第238卷 > 张亮
## 钦定古今图书集成/明伦汇编/氏族典/第238卷 > 张亮

按《唐书张亮传》：“亮，郑州荥阳人。起畎亩，志趣奇谲，外
敦厚而内不情。隋大业末，李密略地荥汴，亮从之，署
骠骑将军，隶李𪟝。𪟝以黎阳归，颇佐佑之。擢郑州刺
史。房元龄以亮沉果有谋，白秦王，引为车骑将军。王
即位，除右卫将军，封长平郡公，累迁御史大夫，进爵
鄅国公，历豳夏鄜三州都督，相州长史，徙郧国，召拜”
工部尚书、太子詹事，出为洛州都督。侯君集已诛，以
刑部尚书参豫朝政。帝将伐高丽，亮频谏不纳，因自
请行，进至建安，营壁未立。贼奄至，亮不知所为，踞胡
床直视，无所言，众谓其勇，得自安。于是副将张金树
鼓于军士奋击，因破贼。及从帝还至并州，乃得罪。初，
亮为相州，假子公孙节以谶有“弓长之主”，当别都，亮
自以相旧都，弓长其姓，阴有怪谋。会陕人常德发其
谋，并言亮养假子五百。帝使马周案之，斩西市，籍其
家。